Rugbyspelers kort rus, en sommer baie ookDie gewese Springbokafrigter Nick Mallett het die sentrale kontraktering van spelers al byna 20 jaar gelede bepleit, maar die Suid-Afrikaanse rugbybase wou nie luister nie. Springbokrugby sou baie baat gevind het as die Suid-Afrikaanse Rugbyunie, in samewerking met die nasionale afrigter(s) (en nou ook die direkteur van rugby), die hef in die hande gehad het oor die kontraktering van die topspelers en hul welvaart. Ek praat nou nie net van twee of drie van die spelers nie, maar van die top-30. Waar lê die Springbokke op Wêreldrugby se ranglys? Sesde! (Hulle is maandag weer afgeskuif.) Die All Blacks het sentrale kontraktering jare gelede al ingestel. In sameweking met die nasionale afrigter(s) kry die topspelers genoeg ruskans. Hulle word deur Nieu-Seelandse rugbybase (en die Superrugby-franchise’e) reg bestuur, wat aanbeveel hoeveel weke die spelers moet rus en vir wie, wanneer en waar hulle moet/mag speel. Van die voorste All Blacks wat verlede jaar in Junie in die toetsreeks teen die Britse en Ierse Leeus gespeel het, het nog nie hul verskyning in vanjaar se Superreeks gemaak nie. As sprekende voorbeeld: Die Crusaders is in die moeilikheid, en hulle kort dringend versterkings vir die Superreeks. Maar aikona, sê Nieu-Seeland Rugby, die groter prentjie is belangriker. Waar lê Nieu-Seeland op Wêreldrugby se ranglys? Eerste! Die Ierse Rugbyunie het ŉ paar seisoene ook die bul by die horings gepak en op sentrale kontraktering besluit. Die Ierse Rugbyunie, en nie die klubs nie, dra die grootste gedeelte van hul topspelers soos Johnny Sexton, Conor Murray en CJ Stander se salarisse by. Húlle besluit wanneer, waar en hoeveel die spelers moet rus. Waar lê die Iere op Wêreldrugby se ranglys? Tweede! Engeland pas dit nog nie toe nie, want die klubs trek die toutjies. Hulle betaal immers die spelers se salarisse. Maar die spelers is voos gespeel. Owen Farrell het byna twee keer soveel vir Saracens as Johnny Sexton vir Leinster gespeel. Maro Itoje is poegaai, en so ook ŉ hele paar ander spelers. En waar lê Engeland op die wêreldranglys? Derde … en hulle is op pad na nêrens. Al hoe die probleem opgelos kan word, is om die topspelers ŉ behoorlike ruskans te gee. Dis hoekom die Engelse afrigter Eddie Jones (die Walliese afrigter Warren Gatland het reeds geskimp dat dit gaan gebeur) nie van sy voorste spelers vir die toer in Junie na Suid-Afrika sal kan oorweeg nie. Suid-Afrika moes dié les darem al die afgelope 20 jaar geleer het.